Diari Oficial de la Generalitat Valenciana


Sumari del DOGV 3858, del 17-10-2000 (2000/8019)

ACORD de 20 de juliol de 2000, de la Comissió Territorial d'Urbanisme de Castelló, que fa referència a la modificació puntual número 3 de les Normes Subsidiàries de Planejament de Villafranca del Cid.
--------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3858

Data del DOGV
:   17-10-2000

Secció del DOGV
:   V. ALTRES ANUNCIS - A) ORDENAMENT DEL TERRITORI I URBANISME

Número del document
:   2000/8019


Data del document
:   20-07-2000

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Vilafranca
    * pla d'urbanisme

ACORD de 20 de juliol de 2000, de la Comissió Territorial d'Urbanisme de Castelló, que fa referència a la modificació puntual número 3 de les Normes Subsidiàries de Planejament de Villafranca del Cid. [2000/M8019]
  
Vist l'expedient que fa referència a la modificació puntual número 3 de les Normes Subsidiàries de Planejament de Villafranca del Cid, i de conformitat amb els següents,
  
Antecedents
  
Primer. L'ajuntament en ple, en la sessió celebrada el 28 de gener de 1999, va acordar aprovar inicialment la modificació puntual número 3 de les Normes Subsidiàries de Planejament, així com sotmetre el projecte a informació pública, per mitjà dels edictes inserits en el Diari Oficial de la Generalitat Valenciana número 3.436, de 17 de febrer de 1999, en el periòdic Mediterráneo de 3 de febrer de 1999. Hi van haver 12 al·legacions.
  
El 14 d'octubre de 1999, el ple de l'ajuntament va acordar aprovar provisionalment el document, i el va trametre a aquest Servei Territorial d'Urbanisme el 25 de gener de 2000.
  
Atés que el projecte comporta canvis en la classificació del sòl no urbanitzable, es va trametre el 4 de febrer de 2000 un exemplar del projecte a la Direcció General de Planificació i Gestió del Medi, i es va sol·licitar la preceptiva declaració d'impacte ambiental. Així mateix, el 27 de gener de 2000, es va requirir l'ajuntament perquè aclarira i ampliara la documentació tramesa.
  
El 27 d'abril de 2000, l'ajuntament va trametre un escrit en què sol·licita que, sense més dilació, es resolga l'expedient quant a l'apartat 12 del conjunt de modificacions, que va ser aprovat per acord de la Comissió Territorial d'Urbanisme en la sessió celebrada el 17 de maig de 2000.
  
Segon. La documentació presentada consisteix en memòria informativa i justificativa, plànols d'informació i plànols d'ordenació i estudi d'impacte ambiental.
  
Tercer. Tret de l'apartat 12 del conjunt de modificacions, que ja ha sigut resolt, s'indica en la memòria que el conjunt de la resta de les 13 modificacions, encara que divers en els seus objectius, responen a una intervenció unitària de modificació del planejament, per la qual cosa necessàriament comportarà una resolució que, en principi, les haurà de vincular totes. Conseqüentment, la justificació del compliment de les determinacions legals aplicables es fa en un quadre de superfícies comú per a totes les altres.
  
La descripció de cadascuna de les modificacions és la següent:
  
- Mod núm.1. Prolongació d'una illa d'edificació en la confluència dels carrers Miralles del Carro i Santa Teresa . Hi ha un augment de sòl residencial en 165 m².
  
- Mod. núm. 2. Supressió de dos passos de vianants entre el carrer Portell i el carrer Riu de les Truites que implica un augment de sòl residencial de 108 m².
  
- Mod. núm. 3. Canvi de classificació de 3.642 m² que de no urbanitzable passen a urbà industrial en ampliació de la UA-I1.
  
- Mod. núm. 4. Reordenació de l'entorn del cementiri amb la supressió de carrers En Projecte número 24 i prolongació del carrer En Projecte 25, amb la qual cosa es redueix el viari en 605 m², ampliació del cementiri i canvi de classificació de no urbanitzable a urbà dotacional cementiri 9175 m², urbà residencial 6563 m² i industrial 3059 m²
  
- Mod. núm. 5. Canvi de traçat en el carrer En Projecte número 15 i prolongació carrer En Projecte número 18, amb disminució de sòl residencial de 599 m² i augment de vials en la mateixa quantitat.
  
- Mod. núm. 6. Ajustament de l'alineació en el carrer En Projecte núm. 14 amb augment de 404 m² de sòl residencial.
  
- Mod. núm. 7. Canvi de classificació de sòl no urbanitzable a sòl urbà dotacional assistencial de 3320 m² i 2042 m² a vial públic.
  
- Mod. núm. 8. Canvi de classificació de sòl urbà a sòl no urbanitzable comú amb disminució de 1087 m² de sòl residencial.
  
- Mod. núm. 9. Supressió de vial públic i creació de zona verda-àrea de joc entre l'avinguda de Castelló i el carrer Grup Francolí de 346 m².
  
- Mod. núm. 10. Ajustament alineacions en confluència de: carrer Portell, Riu de les Truites i avinguda de Castelló, amb supressió del vial carrer En Projecte núm. 14 en l'àmbit esmentat, i amb canvi de qualificació de residencial a dotació infraestructura-servei urbà de 1538 m² i zona verda de 2750 m².
  
- Mod. núm. 11. Ajustament d'alineacions en el carrer En Projecte núm. 28, es redueix l'amplària de 12 a 10 m que comporta un augment de sòl residencial de 135 m².
  
- Mod. núm. 13. Ajustament d'alineacions en el carrer de Santa Bàrbara, amb augment de 198 m² de sòl residencial.
  
- Mod. núm. 14. Canvi de classificació de no urbanitzable a urbà residencial en 1408 m² i vials 1597.
  
Del conjunt de modificacions es desprén que hi ha un augment del sòl urbà de 29.328 m², dels quals corresponen 14.033 m² a sòl dotacional, 3.096 m² a zones verdes, 2601 m² a vials, 2.897 m² d'ús residencial i 6.701 m² d'ús industrial.
  
IV. Informes
  
El 31 de maig de 2000, la directora de Planificació i Gestió del Medi va emetre declaració d'impacte ambiental i va formular amb caràcter favorable, només als efectes ambientals la declaració d'impacte ambiental del projecte de modificació de les Normes Subsidiàries de Planejament del municipi de Villafranca del Cid, sempre que aquest es desenvolupe d'acord amb el que estableix la documentació presentada i els següents punts:
  
«1. Es reflectirà clarament en la documentació amb eficàcia normativa, tant gràfica com escrita l'amplària legal i el traçat dels diferents camins ramaders afectats per les modificacions núm. 4 i núm. 7 que hauran de ser respectades en qualsevol cas d'acord amb el que estableix la Llei 3/1995, de 23 de març, de Camins Ramaders.
  
La modificació núm. 4 afecta el camí ramader núm. 57 anomenat Assagador del Camí Vell de Villafranca classificat amb una amplària legal variable entre 40 i 10 metres.
  
La modificació núm. 7 afecta els camins ramaders núm. 46 (Assagador del Barranc de les Carabasses amb una amplària legal entre 30 i 12 metres) núm. 51 (Assagador de la Devesa núm. 4 amb una amplària legal de 3 metres) i el camí ramader núm. 52 (Assagador de la Devesa núm. 4 amb una amplària legal de 3 metres)
  
2. Les modificacions proposades en sòl urbà que afecten camins ramaders classificats (modificació núm. 11 i modificació núm. 10) respectaran igualment l'amplària legal i el traçat d'acord amb el que estableix la Llei 3/1995, de 23 de març, de Camins Ramaders, i reflectiran els documents d'ordenació tant gràfics com escrits l'existència d'aquests.
  
La modificació núm. 11 afecta el camí ramader núm. 57 anomenat Assagador del Camí Vell de Villafranca amb una amplària legal classificada entre 40 i 10 metres.
  
La modificació núm. 10 afecta el camí ramader núm. 46 anomenat Assagador del Barranc de les Carabasses amb una amplària legal entre 30 i 12 metres.
  
3. El desenvolupament dels nous sòls residencials i/o industrials quedarà supeditat a l'admissió, per l'entitat gestora de les infraestructures de tractament de les aigües residuals, de l'increment de volum derivat del desenvolupament d'aquests sòls.»
  
Fonaments de dret
  
Primer. La tramitació ha sigut correcta, de conformitat amb el que estableixen els articles 55.1, 38 i concordants de la Llei 6/1994, de 15 de novembre, Reguladora de l'Activitat Urbanística (d'ara endavant LRAU), i l'article 175 del Reglament de Planejament de la Comunitat Valenciana (d'ara endavant RPCV), aprovat pel Decret 201/1998, de 15 de desembre, del Govern Valencià.
  
Segon. La documentació està completa, als efectes del que estableix l'article 27 de la LRAU.
  
Tercer. La modificació número 3 de les Normes Subsidiàries de Planejament de Villafranca proposa la introducció de canvis en l'ordenació detallada quant a l'ús urbanístic de determinades parcel·les i a l'ajustament de determinades alineacions així com canvis en la classificació del sòl passant determinades zones de sòl no urbanitzable a sòl urbà i altres en sentit invers.
  
Els canvis introduïts en la classificació del sòl tenen la Declaració d'Impacte Ambiental favorable emesa el 31 de maig de 2000 per la directora de Planificació i Gestió del Medi, en compliment de l'article 43.2 de la LRAU i aquests terrenys no es troben en cap dels supòsits de l'article 1.3.A) de la Llei 4/1992 del Sòl no Urbanitzable, per la qual cosa atés que té la condició de sòl no urbanitzable comú, no hi ha cap inconvenient perquè aquests terrenys decaiguen de la condició de no urbanitzables, per convenir al nou model territorial adoptat i a fi d'incorporar-los dins del procés d'urbanització.
  
Quart. Respecte de les alteracions en l'ordenació detallada del sòl urbà, tal com reiteradament ha establert la jurisprudència, la determinació concreta de la qualificació d'uns terrenys inclosos en el sòl urbà s'emmarca clarament dins de la discrecionalitat del planejament urbanístic, i l'administració té en aquests casos una àmplia llibertat per a elegir, entre les alternatives possibles, la forma en què el territori ha de quedar ordenat, sempre que no incidesquen en interessos supralocals. Així, quan es tracte d'aquestes determinacions, aquella discrecionalitat ha de ser realitzada per l'Ajuntament, des de la representació que li confereix la seua legitimació democràtica.
  
La Llei 6/1994, de 15 de novembre, Reguladora de l'Activitat Urbanística (d'ara endavant LRAU) recull clarament aquesta línia jurisprudencial. Així, l'article 40 d'aquesta llei autonòmica, després d'explicitar les comeses autonòmiques que permeten formular objeccions a l'aprovació definitiva del planejament municipal, estableix que li està vedat a la resolució autonòmica d'aprovació qüestionar la interpretació d'aquest interés formulada pel municipi des de la pròpia representativitat. Cal únicament, en supòsits com el que ens ocupa, un control autonòmic de legalitat, ja que, com indica l'article 40.1, últim paràgraf, de la LRAU, «la Generalitat no podrà aprovar definitivament els plans que incórreguen en infracció d'una disposició legal estatal autonòmica».
  
Cinqué. Les modificacions introdueixen canvis que es troben en algun dels supòsits en què s'han d'observar els articles 55.3 i 55.5 de la LRAU i 77.1 i 77.3 del RPCV, atés que «qualsevol alteració de l'ordenació establida per un pla que augmente l'aprofitament lucratiu privat d'algun terreny o desafecte el sòl de la destinació pública, haurà de preveure les mesures compensatòries necessàries per a mantenir la proporció i qualitat de les dotacions públiques previstes respecte de l'aprofitament» i d'altra banda «Les modificacions de pla que classifiquen com a sòl urbà o urbanitzable el que prèviament és no urbanitzable han de complir el que disposen els números 1 i 3 d'aquest mateix article i garantir rigorosament, amb mesures anàlogues a les previstes en l'article 30.2, l'especial participació pública en les plusvàlues que generen», i també hauran de complir que «La classificació excepcional de sòl no urbanitzable comú com a sòl urbà,?, només serà admissible per a complementar per mitjà d'actuacions aïllades o integrades la urbanització parcialment existent en illes o xicotetes unitats urbanes equivalents on, almenys, alguna de les parcel·les característiques ja siga solar. En qualsevol cas s'observaran els estàndards de qualitat urbana per a zones de límit regulats en l'annex d'aquest Reglament.»
  
Atesos els canvis introduïts, es justifica en el mateix document l'exprés compliment d'aquests preceptes legals, ja que els sòls dotacionals previstos superen de molt els mínims necessaris en compliment de l'article 22 de la LRAU o de l'annex al Reglament de Planejament, per la qual cosa les mesures adoptades són molt superiors a les estrictament exigibles, i es justifica així mateix el compliment de les determinacions de l'article 19 de la LRAU, que estableix que «Quan en un barri o nucli de població ja hi haja més de 75 habitatges o 10.000 metres quadrats d'edificació residencial per hectàrea de terreny, mai augmentarà l'edificabilitat mitjana o la densitat global respecte de les previsions del planejament anterior i procurarà que disminuesca o, com a màxim, es mantinga, en la seua intensitat, la tendència històrica de consolidació experimentada durant l'últim mig segle.»
  
Tots els canvis introduïts obeeixen a criteris de racionalitat, i atés el que s'ha indicat anteriorment, des de l'exercici autonòmic de les competències derivades de l'aplicació de l'article 40 de la LRAU, no sembla que hi haja cap obstacle que puga qüestionar l'aprovació definitiva del document.
  
Sisé. De conformitat amb el que estableixen els articles 8.a i 9.1 del Reglament dels Òrgans Urbanístics de la Generalitat Valenciana, aprovat pel Decret 77/1996, de 16 d'abril, en el present cas, el director general d'Urbanisme i Ordenació Territorial pot sotmetre l'expedient a l'aprovació definitiva del conseller d'Obres Públiques, Urbanisme i Transports, o bé sotmetre la proposta al dictamen previ de la Comissió Territorial d'Urbanisme, que en el cas de municipis de menys de 50.000 habitants, com és el cas de Villafranca del Cid, tindrà directament efecte de resolució executòria.
  
En virtut de tot el que s'ha exposat anteriorment, la Comissió Territorial d'Urbanisme de Castelló acorda aprovar definitivament el projecte de modificació número 3 de les Normes Subsidiàries de Planejament de Villafranca del Cid.
  
Contra aquest acord, que no posa fi a la via administrativa, podrà interposar-se un recurs administratiu d'alçada, en el termini d'un mes, davant del conseller d'Obres Públiques, Urbanisme i Transports, això sense perjudici d'utilitzar qualsevol altre recurs que es considere oportú.
  
Castelló de la Plana, 21 de juliol de 2000.- El secretari de la Comissió Territorial d'Urbanisme: Fernando Renau Faubell.
  
València, 2 d'octubre de 2000.- El secretari general: Gaspar Peral Ribelles.